
Komponens alapú Átviteli Út Analízis passzív oldali zaj jelenlétében

Kulcsszavak: TPA; Kormányzás; Akusztika; NVH; Autóipar
A járműipar fejlődése új kihívásokat teremtett az elektromos rásegítésű kormányrendszerek fejlesztésében. A belsőégésű motorok háttérzajának eltűnésével, az autók utastere jelentős mértékben halkult, így a beszállítók számára a vezetésbiztonság folyamatos növelése mellett, az üzemi zajok további csökkentése is fontos cél. Ennek megfelelően a kormányrendszerek akusztikai fejlesztése előtérbe került, ami új rezgésakusztikai vizsgálati módszerek kifejlesztését tette szükségessé.
Az Átviteli Út Analízis (Transfer Path Analysis - TPA) technikák kulcsszerepet játszanak a zajátviteli folyamatok megértésében, ezen belül is a komponens-alapú TPA (cTPA) szétbontja az összeállítást egy zajkeltő aktív komponens és egy zajt fogadó passzív oldalra, lehetővé téve e komponensek külön-külön történő tanulmányozását.
Míg az iparban a cTPA technológiát a kormányrendszer egészének vizsgálatára használják, munkánk során az elektromos motor zajkeltés mechanizmusaira és a rendszerre gyakorolt hatására fókuszálunk a cTPA módszertanának újszerű felhasználásával és továbbfejlesztésével.
A kutatásunk során az elektromos kormányszervo motorok akusztikai tulajdonságait egy speciális összeállítású tesztpadon vizsgáljuk. A valós üzemelési környezetben mindig jelenlévő nemkívánatos zavarások szimulálására egy elektromechanikus shaker segítségével széles sávú zajt juttatunk a vizsgált rendszer passzív oldalára. Célunk, hogy feltárjuk a zavarás mértéke és a jel-zaj viszony (Signal-to-Noise Ratio - SNR) közötti kapcsolatot, valamint a módszer előrejelzési képességének minőségromlási mintázatait a zaj hatására. Elemezzük továbbá, hogy a módszer robusztussága mennyiben javul, amikor a módszert a spektrum rendjei mentén értékeljük ki, ahol a jel-zaj viszony kedvezőbb.
A TPA módszerek részletes elméleti hátterének bemutatásával és kísérleti eredményeink ismertetésével a dolgozat célja az akusztikai rendszerek megértésének fokozása és a pontos akusztikai elemzés fontosságának hangsúlyozása a modern gépjármű-technológiákban.



